KIRJALLINEN KYSYMYS P-3091/00

esittäjä(t): Karla Peijs (PPE-DE) komissiolle

(25. syyskuuta 2000)

Aihe: Komission ehdottama vapaaehtoinen sopimus EU:n alueella liikennöivien öljysäiliöalusten turvallisuudesta

Komissio esitteli vastikään joukon ehdotuksia meriturvallisuuden parantamiseen tähtääviksi EU:n säännöksiksi. Tiedonannossaan öljykuljetusten meriturvallisuudesta komissio ehdottaa vapaaehtoista sopimusta merenkulkualan toimijoiden kanssa. Tässä yhteydessä komissio ehdottaa perusteellisia keskusteluja alan tärkeimpiä toimijoita edustavien järjestöjen kanssa, mikä on selkeästi ristiriidassa nykyisen lainsäädäntäprosessin kanssa.

Miksi Euroopan parlamentille ei ole virallisesti tiedotettu komission ehdotuksista tai annettu osallistua pyrkimyksiin päästä vapaaehtoiseen sopimukseen merenkulkualan toimijoiden kanssa meriturvallisuudesta Erika-aluksen öljyvuodon jälkeen?

Mitä takuita komissio voi antaa siitä, että tällaisissa pyrkimyksissä otetaan huomioon Euroopan parlamentin ja muiden kansalaisyhteiskunnan osa-alueiden kannat?

Voiko tällainen vapaaehtoinen sopimus, joka tehdään ennen samalla alalla käynnissä olevan lainsäädäntäprosessin loppuun saattamista, olla johdonmukainen?

Loyola de Palacion komission puolesta antama vastaus

(19. lokakuuta 2000)

Komissio on ilmaissut öljykuljetusten meriturvallisuutta koskevassa 21. maaliskuuta 2000(1) julkaistussa tiedonannossa pyrkimyksensä päästä vapaaehtoiseen sopimukseen öljyn merikuljetuksiin osallistuvien tahojen kanssa. Tiedonannon osassa 5.C esitetään tällaisen sopimuksen mahdolliset ehdot. Tiedonanto on osoitettu neuvostolle ja Euroopan parlamentille. Parlamentille on siis virallisesti tiedotettu komission pyrkimyksistä. Liikenneasioista vastaava komission jäsen on myös keskustellut asiasta useasti parlamentin aluepolitiikka-, liikenne- ja matkailuvaliokunnassa.

Tiedonannon hyväksymisen jälkeen öljysäiliöalusten omistajien, luokituslaitosten, öljy-yhtiöiden ja öljykauppaa käyvien yritysten kanssa on käyty keskusteluja, jotta saataisiin selville, haluavatko ne sitoutua tiettyihin vapaaehtoisiin hankkeisiin ja jotta kannustettaisiin niitä välittömiin toimiin meriturvallisuuden parantamiseksi. Näillä keskusteluilla pyritään vapaaehtoiseen sopimukseen teollisuuden edustajien välillä. Komissio tai mikään muu yhteisön toimielin ei olisi osapuolena tällaisessa sopimuksessa.

Komission toimet eivät vaaranna käynnissä olevaa lainsäädäntöprosessia eivätkä ne vaikuta parlamentin lainsäädäntövaltaan. Kuten edellä mainitussa tiedonannossa todetaan, vapaaehtoiset toimenpiteet liittyvät pääasiassa aloihin, joita säännökset eivät koske, kuten rahtaamiskäytäntöihin, yksityisten tarkastusjärjestelmien tehokkuuteen, tietojen vaihtoon ja muuhun osapuolten väliseen yhteistyöhön. Edellä kuvatun kaltainen vapaaehtoinen sitoumus ei myöskään ole oikeudellinen väline. Näin ollen mikä tahansa oikeudellinen vaatimus syrjäyttää sen, mikäli sitoumuksen säännösten ja yhteisön johdetun oikeuden säännösten välillä esiintyy päällekkäisyyttä.

Nykyisessä tilanteessa keskustelut ovat vielä alustavassa vaiheessa. Öljysäiliöalusten omistajien järjestöt, luokituslaitokset ja öljykauppaa käyvät yritykset ovat hyväksyneet komission pyynnön keskustella tällaisen sitoumuksen ehdoista. Minkäänlaiseen sopimukseen ei vielä ole päästy. Valitettavasti öljy-yhtiöt kieltäytyivät kutsusta osallistua keskusteluihin, mutta komissio toivoo niiden harkitsevan kantaansa uudelleen ja liittyvän keskusteluihin pikaisesti.

(1) KOM(2000) 142 lopullinen.